b'\n_START_ARTICLE_\nR\xc4\x83zboi \xc3\xaen buc\xc4\x83t\xc4\x83rie\n_START_SECTION_\nRezumat\n_START_PARAGRAPH_\nLa \xc3\xaenceputul anului 1990, \xc3\xaen perioada conflictului interetnic romano-maghiar de la T\xc3\xa2rgu Mure\xc8\x99 care a degenerat \xc3\xaentr-o serie de confrunt\xc4\x83ri s\xc3\xa2ngeroase care au avut loc \xc3\xaen luna martie, un t\xc3\xa2n\xc4\x83r soldat rom\xc3\xa2n (Ovidiu Niculescu) fuge dintr-un TAB trimis s\xc4\x83 restabileasc\xc4\x83 ordinea deoarece \xc3\xaei era fric\xc4\x83 s\xc4\x83 nu fie omor\xc3\xa2t de manifestan\xc8\x9bi. El dezerteaz\xc4\x83 \xc8\x99i hoin\xc4\x83re\xc8\x99te pe c\xc3\xa2mp, merg\xc3\xa2nd de-a lungul unei c\xc4\x83i ferate. Dup\xc4\x83 ce se face noapte, obosit \xc8\x99i \xc3\xaenfrigurat, el se refugiaz\xc4\x83 \xc3\xaen grajdul unui canton feroviar, unde niciun tren nu opre\xc8\x99te vreodat\xc4\x83. \xc3\x8en canton locuiau un b\xc4\x83tr\xc3\xa2n cantonier ungur (Gheorghe Dinic\xc4\x83) \xc8\x99i fiica sa (Imola Kezdi). Soldatul fur\xc4\x83 c\xc3\xa2rna\xc8\x9bi \xc8\x99i vin din magazia cantonului, potolindu-\xc8\x99i foamea \xc8\x99i setea. El are permanent co\xc8\x99maruri legate de manifesta\xc8\x9biile stradale din T\xc3\xa2rgu Mure\xc8\x99._NEWLINE_\xc3\x8entr-o diminea\xc8\x9b\xc4\x83, fata \xc3\xael g\xc4\x83se\xc8\x99te dormind \xc3\xaen grajd. Soldatul \xc3\xaencearc\xc4\x83 s\xc4\x83-i explice c\xc4\x83 el a fugit din armat\xc4\x83, dar fata nu \xc3\xaen\xc8\x9belege. Cu toate acestea, atunci c\xc3\xa2nd o patrul\xc4\x83 militar\xc4\x83 condus\xc4\x83 de un sergent (Viorel Com\xc4\x83nici) sose\xc8\x99te la canton \xc3\xaen c\xc4\x83utarea dezertorilor, ea nu-l d\xc4\x83 de gol. La \xc3\xaenceput, fata este speriat\xc4\x83, dar apoi ea se \xc3\xaendr\xc4\x83goste\xc8\x99te de t\xc3\xa2n\xc4\x83rul soldat. \xc3\x8entr-una din zile c\xc3\xa2nd cantonierul a plecat la ora\xc8\x99, fata \xc3\xaei aduce ceva de m\xc3\xa2ncare. Cei doi fac dragoste, iar ea \xc3\xael \xc3\xaenva\xc8\x9b\xc4\x83 c\xc3\xa2teva cuvinte ungure\xc8\x99ti. Soldatul \xc3\xae\xc8\x99i poveste\xc8\x99te prima rela\xc8\x9bie sexual\xc4\x83. \xc3\x8entorc\xc3\xa2ndu-se mai devreme de la un chef, el \xc3\xae\xc8\x99i g\xc4\x83se\xc8\x99te tat\xc4\x83l (Virgil Andriescu) \xc3\xaen pat cu secretara (Tora Vasilescu). Pentru a-l determina pe fiul s\xc4\x83u s\xc4\x83 nu spun\xc4\x83 nim\xc4\x83nui ce a v\xc4\x83zut, tat\xc4\x83l o convinge pe secretar\xc4\x83 s\xc4\x83 fac\xc4\x83 dragoste cu fiul lui._NEWLINE_Cantonierul sose\xc8\x99te \xc8\x99i-\xc8\x99i surprinde fiica cu soldatul. El \xc3\xae\xc8\x99i scoate fata afar\xc4\x83 \xc8\x99i \xc3\xaencepe s\xc4\x83-l bat\xc4\x83 cu biciul pe soldat, care scoate mitraliera \xc8\x99i amenin\xc8\x9b\xc4\x83 c\xc4\x83-l face \xe2\x80\x9esit\xc4\x83\xe2\x80\x9d. T\xc3\xa2n\xc4\x83rul \xc3\xaei strig\xc4\x83 cantonierului c\xc4\x83 nu-i va mai fura din alimente \xc8\x99i nu-i va mai atinge fata, dar \xc3\xael roag\xc4\x83 s\xc4\x83-l lase s\xc4\x83 doarm\xc4\x83 \xc3\xaen grajd pentru c\xc4\x83 nu are unde s\xc4\x83 se duc\xc4\x83. \xc3\x8en noaptea urm\xc4\x83toare, dup\xc4\x83 ce-\xc8\x99i scoate animalele afar\xc4\x83, cantonierul d\xc4\x83 foc grajdului unde era \xc3\xaenchis soldatul \xc8\x99i-l bate pe t\xc3\xa2n\xc4\x83r cu lan\xc8\x9bul atunci c\xc3\xa2nd acesta reu\xc8\x99e\xc8\x99te s\xc4\x83 ias\xc4\x83. \xc3\x8en \xc3\xaenc\xc4\x83ierare, soldatul \xc3\xael love\xc8\x99te pe b\xc4\x83tr\xc3\xa2n cu cu\xc8\x9bitul \xc3\xaen burt\xc4\x83, r\xc4\x83nindu-l grav._NEWLINE_R\xc4\x83mas\xc4\x83 f\xc4\x83r\xc4\x83 ajutor, fata \xc3\xael introduce pe soldat \xc3\xaen cas\xc4\x83, iar cei doi tr\xc4\x83iesc \xc3\xaempreun\xc4\x83. Ei se \xc3\xaen\xc8\x9beleg la \xc3\xaenceput mai mult prin semne, dar cu timpul fata \xc3\xaenva\xc8\x9b\xc4\x83 rom\xc3\xa2ne\xc8\x99te. B\xc4\x83tr\xc3\xa2nul fiind r\xc4\x83nit, t\xc3\xa2n\xc4\x83rul trebuie s\xc4\x83 fac\xc4\x83 treburi gospod\xc4\x83re\xc8\x99ti. \xc3\x8entr-o diminea\xc8\x9b\xc4\x83, dup\xc4\x83 ce \xc3\xae\xc8\x99i auzise fata f\xc4\x83c\xc3\xa2nd dragoste \xc3\xaen noaptea trecut\xc4\x83 cu soldatul, b\xc4\x83tr\xc3\xa2nul coboar\xc4\x83 din pat \xc8\x99i \xc3\xaencearc\xc4\x83 s\xc4\x83-l \xc3\xaempu\xc8\x99te pe t\xc3\xa2n\xc4\x83r cu mitraliera. Soldatul reu\xc8\x99e\xc8\x99te s\xc4\x83-l \xc3\xaemping\xc4\x83 pe cantonier \xc8\x99i-l bate, iar apoi, tem\xc3\xa2ndu-se de ostilitatea b\xc4\x83tr\xc3\xa2nului tat\xc4\x83, \xc3\xael leag\xc4\x83 pe cantonier cu lan\xc8\x9buri de propriul s\xc4\x83u pat. Fata sufer\xc4\x83 c\xc3\xa2nd vede aceasta, dar accept\xc4\x83 sacrificiul ca unica solu\xc8\x9bie pentru lini\xc8\x99tirea b\xc4\x83tr\xc3\xa2nului. Ea \xc3\xaei spune tat\xc4\x83lui c\xc4\x83-l iube\xc8\x99te pe soldat \xc8\x99i-l roag\xc4\x83 s\xc4\x83 se \xc3\xaempace cu el. T\xc3\xa2n\xc4\x83rul dezertor \xc3\xae\xc8\x99i d\xc4\x83 foc la uniforma militar\xc4\x83 \xc3\xaen curtea cantonierului ungur. _NEWLINE_Legat de pat, b\xc4\x83tr\xc3\xa2nul cantonier refuz\xc4\x83 s\xc4\x83 m\xc4\x83n\xc3\xa2nce, de\xc8\x99i soldatul \xc3\xaencearc\xc4\x83 s\xc4\x83-l hr\xc4\x83neasc\xc4\x83 cu for\xc8\x9ba. Nemul\xc8\x9bumit de refuzul d\xc3\xa2rz al b\xc4\x83tr\xc3\xa2nului de a m\xc3\xa2nca, dezertorul \xc3\xaei strig\xc4\x83 nemul\xc8\x9bumit acestuia: \xe2\x80\x9eCe aperi tu? Am\xc4\x83r\xc3\xa2ta asta de buc\xc4\x83t\xc4\x83rie?! Ce-ai cu mine, ce nu-\xc8\x9bi place la mine? Uite, cu fiic\xc4\x83-ta m\xc4\x83 \xc3\xaen\xc8\x9beleg perfect [...]. Trebuie s\xc4\x83 \xc3\xaenc\xc4\x83pem to\xc8\x9bi \xc3\xaen buc\xc4\x83t\xc4\x83ria asta nenorocit\xc4\x83\xe2\x80\x9d. Fata r\xc4\x83m\xc3\xa2ne \xc3\xaens\xc4\x83rcinat\xc4\x83, iar soldatul \xc3\xaei confec\xc8\x9bioneaz\xc4\x83 un sac de piept pentru viitorul copil. _NEWLINE_Fata \xc3\xae\xc8\x99i roag\xc4\x83 tat\xc4\x83l s\xc4\x83 m\xc4\x83n\xc3\xa2nce, dar acesta refuz\xc4\x83. \xc3\x8en acea noapte, b\xc4\x83tr\xc3\xa2nul cantonier se hot\xc4\x83r\xc4\x83\xc8\x99te s\xc4\x83 renun\xc8\x9be la protest \xc8\x99i m\xc4\x83n\xc3\xa2nc\xc4\x83 pe furi\xc8\x99. A doua zi diminea\xc8\x9b\xc4\x83, soldatul \xc3\xael g\xc4\x83se\xc8\x99te pe b\xc4\x83tr\xc3\xa2n mort, c\xc4\x83zut din pat. Prima sa tendin\xc8\x9b\xc4\x83 este s\xc4\x83 fug\xc4\x83. \xc3\x8en scena final\xc4\x83 sunt prezenta\xc8\x9bi pe banca din fa\xc8\x9ba cantonului soldatul, fata cantonierului (devenit\xc4\x83 cantonier\xc4\x83) \xc8\x99i b\xc4\x83iatul celor doi._NEWLINE_\xc3\x8en finalul filmului sunt prezentate c\xc3\xa2teva fragmente din raportul nefinalizat al comisiei asupra evenimentelor de la T\xc3\xa2rgu Mure\xc8\x99. Din acel raport rezult\xc4\x83 c\xc4\x83 nu s-a \xc3\xaenregistrat niciun caz de dezertare.\n_START_SECTION_\nProduc\xc8\x9bie\n_START_PARAGRAPH_\nProzatorul \xc8\x99i jurnalistul R\xc4\x83svan Popescu, autor al scenariilor filmelor Prea t\xc3\xa2rziu (1997) \xc8\x99i Terminus Paradis (1999), a scris scenariul filmului R\xc4\x83zboi \xc3\xaen buc\xc4\x83t\xc4\x83rie, g\xc3\xa2ndindu-se dup\xc4\x83 propriile spuse \xe2\x80\x9ela Bosnia, la Kosovo, la ceea ce s-ar fi putut petrece dac\xc4\x83 \xc3\xaen martie 1990 sc\xc3\xa2nteia de la T\xc3\xa2rgu-Mure\xc8\x99 s-ar fi r\xc4\x83sp\xc3\xa2ndit\xe2\x80\x9d.  Scenariul s\xc4\x83u a fost prezentat la Festivalul Interna\xc8\x9bional de Televiziune de la Geneva \xc3\xaen 1997, fiind distins cu o burs\xc4\x83 european\xc4\x83. Ulterior, R\xc4\x83svan Popescu a publicat cartea \xe2\x80\x9eR\xc4\x83zboi \xc3\xaen buc\xc4\x83t\xc4\x83rie\xe2\x80\x9d (Ed. Paralela 45, Liga Pro Europa, 2001), 100 p._NEWLINE_Filmul urma a fi realizat ini\xc8\x9bial de regizorul Stere Gulea, dar \xc3\xaen perioada discu\xc8\x9biilor \xc3\xaentre scenarist \xc8\x99i regizor Gulea a fost numit director general al Televiziunii Rom\xc3\xa2ne.  Scenariul a fost achizi\xc8\x9bionat de Studioul de film al TVR, urm\xc3\xa2nd s\xc4\x83 fie realizat un film de televiziune. \xc3\x8en anul 1997, directorul TVR Cinema, regizorul Dan Nec\xc8\x99ulea, a contactat mai mul\xc8\x9bi regizori c\xc4\x83rora le-a solicitat o op\xc8\x9biune regizoral\xc4\x83 asupra scenariului lui R\xc4\x83svan Popescu. A fost ales ca regizor Marius Theodor Barna, a c\xc4\x83rui concep\xc8\x9bie regizoral\xc4\x83 avea \xc3\xaen centru \xe2\x80\x9eo poveste de dragoste pe un fundal de adversitate etnic\xc4\x83, o poveste cu personaje pu\xc8\x9bine (...)\xe2\x80\x9d. El scrisese cu mai mul\xc8\x9bi ani \xc3\xaen urm\xc4\x83 o proz\xc4\x83 intitulat\xc4\x83 Dragoste \xc8\x99i ur\xc4\x83, care trata o stare de conflict ale c\xc4\x83rei energii ajungeau la paroxism. _NEWLINE_\xc3\x8en perioada preg\xc4\x83tirii, regizorul Marius Barna a c\xc3\xa2\xc8\x99tigat un concurs de debut pentru lung metraj cu un alt proiect: Fa\xc8\x9b\xc4\x83 \xc3\xaen fa\xc8\x9b\xc4\x83 (dup\xc4\x83 un scenariu propriu), el lucr\xc3\xa2nd \xc3\xaen paralel la ambele proiecte. Pentru c\xc4\x83utarea actorilor ce urmau s\xc4\x83 joace \xc3\xaen film, regizorul a c\xc4\x83l\xc4\x83torit de mai multe ori pe ruta Cluj - Oradea - Targu-Mure\xc8\x99, descoperind-o astfel pe actri\xc8\x9ba Imola Kezdi. Dup\xc4\x83 ce a fost c\xc4\x83utat\xc4\x83 timp de mai multe luni, distribu\xc8\x9bia a fost schimbat\xc4\x83 cu o s\xc4\x83pt\xc4\x83m\xc3\xa2n\xc4\x83 \xc3\xaenainte de filmare. A fost c\xc4\x83utat mai multe luni un canton p\xc4\x83r\xc4\x83sit, opt\xc3\xa2ndu-se \xc3\xaen final pentru amenajarea celui descoperit \xc3\xaen prima zi de prospec\xc8\x9bie \xc3\xaempreun\xc4\x83 cu operatorul Doru Mitran.  _NEWLINE_Acest film a fost realizat cu sus\xc8\x9binerea Centrului Na\xc8\x9bional al Cinematografiei. Film\xc4\x83rile urmau s\xc4\x83 aib\xc4\x83 loc vara, dar au fost realizate iarna. Timp de mai multe zile au fost filmate scene de exterior la o temperatur\xc4\x83 de aproape - 20\xcb\x9aC. Scenele de interior au fost filmate pe platou de operatorul Doru Mitran.  El a fost lansat \xc3\xaen 1998 ca film de televiziune._NEWLINE_Varianta cinematografic\xc4\x83 a filmului a necesitat ad\xc4\x83ugarea unor cadre cu o durat\xc4\x83 de peste 25 minute. Acele cadre au fost filmate pe platou la televiziune, dup\xc4\x83 un an. Au fost introduse \xc3\xaen film mai multe secven\xc8\x9be intercalate, f\xc4\x83r\xc4\x83 ca s\xc4\x83 se observe diferen\xc8\x9be de\xc8\x99i trecuser\xc4\x83 mai mult de 18 luni de la primul turnaj.  Filmul a fost transpus de pe 16 mm pe 35 mm de c\xc4\x83tre firma Cine Pro Light. Pelicula Fuji \xc3\xaen format 35 mm a fost prelucrat\xc4\x83 \xc3\xaen Laboratorul de crea\xc8\x9bie \xc8\x99i prelucrare a peliculei S.C. Rofilm S.A. Regizorul s-a declarat nemul\xc8\x9bumit c\xc4\x83 Oficiul Na\xc8\x9bional al Cinematografiei a t\xc4\x83iat din deviz copia subtitrat\xc4\x83 \xc3\xaen limba englez\xc4\x83. Versiunea final\xc4\x83 mai ampl\xc4\x83 realizat\xc4\x83 pentru marele ecran a fost finalizat\xc4\x83 \xc3\xaen noiembrie 1999, dar lansarea ei a avut loc abia la 13 aprilie 2001. _NEWLINE_La realizarea acestui film au fost folosite imagini din Arhiva Televiziunii Rom\xc3\xa2ne. Pe genericul de final sunt aduse mul\xc8\x9bumiri Ministerului Transportului \xc8\x99i Sta\xc8\x9biei CFR Bucure\xc8\x99ti-Sud.\n_START_SECTION_\nRecep\xc8\x9bie\n_START_PARAGRAPH_\nFilmul R\xc4\x83zboi \xc3\xaen buc\xc4\x83t\xc4\x83rie a fost vizionat de 1.401 spectatori la cinematografele din Rom\xc3\xa2nia, dup\xc4\x83 cum atest\xc4\x83 o situa\xc8\x9bie a num\xc4\x83rului de spectatori \xc3\xaenregistrat de filmele rom\xc3\xa2ne\xc8\x99ti de la data premierei \xc8\x99i p\xc3\xa2n\xc4\x83 la data de 31.12.2007 alc\xc4\x83tuit\xc4\x83 de Centrul Na\xc8\x9bional al Cinematografiei. _NEWLINE_Filmul a fost selectat pentru a participa la festivalurile de film de la Sarajevo (2001), Albena \xc8\x99i Sofia (2002), f\xc4\x83r\xc4\x83 a ob\xc8\x9bine \xc3\xaens\xc4\x83 vreun premiu._NEWLINE_Criticul Tudor Caranfil nu a dat filmului nicio stea \xc8\x99i a f\xc4\x83cut urm\xc4\x83torul comentariu: \xe2\x80\x9eZguduit de s\xc4\x83lb\xc4\x83ticia conflictului etnic din 1990 de la Tg. Mure\xc8\x99, un soldat dezerteaz\xc4\x83 refugiindu-se la limanul unei \xe2\x80\x9einsule-canton\xe2\x80\x9d, \xc3\xaen care nici un tren nu mai opre\xc8\x99te. Acolo \xc3\xae\xc8\x99i duc traiul, \xc3\xaen pustietate, doar un acar ungur \xc8\x99i fiica sa. Fata \xc3\xaei d\xc4\x83, intrusului, \xc3\xaent\xc3\xa2i o p\xc3\xa2ine, apoi tot ce mai avea de oferit. C\xc3\xa2nd tat\xc4\x83l \xe2\x80\x9eare obiec\xc8\x9bii\xe2\x80\x9d, t\xc3\xa2n\xc4\x83rul \xc3\xael cinste\xc8\x99te cu un cu\xc8\x9bit \xc3\xaen spate proclam\xc3\xa2nd: \xe2\x80\x9eVre\xc8\x9bi s\xc4\x83-mi m\xc3\xa2nca\xc8\x9bi fica\xc8\x9bii? Vi-i m\xc3\xa2n\xc3\xa2nc eu pe-ai vo\xc8\x99tri, separati\xc8\x99ti \xc3\xaempu\xc8\x9bi\xc8\x9bi!\xe2\x80\x9d Cum se vede, \xe2\x80\x9efilmul de iubire\xe2\x80\x9d s-a convertit subit \xc3\xaen thriller politic, orient\xc3\xa2ndu-se dup\xc4\x83 cotele market-ului european a\xc8\x99a cum le intuiau preferin\xc8\x9bele autorii. Filmul, def\xc4\x83im\xc4\x83tor sub aspectul ideilor \xc8\x99i primitiv sub cel al limbajului, a fost finan\xc8\x9bat de TVR sub direc\xc8\x9bia regizorului Stere Gulea. De\xc8\x99i fusese difuzat, deja, pe micile ecrane, o comisie prezidat\xc4\x83 de Sergiu Nicolaescu, la ONC, i-a aprobat gonflarea pe 35 mm, dup\xc4\x83 ce scenaristul devenise purt\xc4\x83tor de cuv\xc3\xa2nt al pre\xc8\x99edintelui Constantinescu. A realizat, \xc3\xaen s\xc4\x83li, aproape o sut\xc4\x83 de locuri solicitate \xc3\xaen toat\xc4\x83 \xc8\x9bara! Dar a prilejuit \xc8\x99i debutul notabil al unei tinere \xc8\x99i frumoase actri\xc8\x9be: Imola Kezdi.\xe2\x80\x9d _NEWLINE_Jurnalistul Marius Chivu considera c\xc4\x83 filmul \xe2\x80\x9eabordeaz\xc4\x83 curajos tema conflictului etnic \xc8\x99i a na\xc8\x9bionalismului \xc3\xaentr-un crescendo bine sus\xc8\x9binut epic care releveaz\xc4\x83 zguduitor terifianta psihoz\xc4\x83 a atitudinii \xc8\x99oviniste dus\xc4\x83 p\xc3\xa2n\xc4\x83 la extrema dezumanizare\xe2\x80\x9d. El laud\xc4\x83 simplitatea scenariului, care face ca povestea s\xc4\x83 devin\xc4\x83 veridic\xc4\x83. Conflictul interetnic evolueaz\xc4\x83 lent \xe2\x80\x9edin spa\xc8\x9biul public \xc3\xaen cel privat, din mijlocul \xc3\xaencle\xc8\x99t\xc4\x83rilor stradale \xc3\xaen gospod\xc4\x83rie, \xc3\xaen buc\xc4\x83t\xc4\x83rie. Drama astfel concentrat\xc4\x83 este redus\xc4\x83 la esen\xc8\x9b\xc4\x83. (...) Povestea este, \xc3\xaen fond, un mesaj. Avertizeaz\xc4\x83, face un apel estetic la luciditate, la a nu l\xc4\x83sa cu nici un chip nesupravegheat virusul teribil al intoleran\xc8\x9bei etnice. Grani\xc8\x9ba dintre cele dou\xc4\x83 atitudini este, p\xc3\xa2n\xc4\x83 la urm\xc4\x83, extrem de fragil\xc4\x83. B\xc4\x83tr\xc3\xa2nul cantonier moare \xc3\xaen noaptea \xc3\xaen care se hot\xc4\x83r\xc4\x83\xc8\x99te s\xc4\x83 renun\xc8\x9be la protestul absurd \xc8\x99i s\xc4\x83 m\xc4\x83n\xc3\xa2nce. Prea t\xc3\xa2rziu, r\xc4\x83ul fusese deja f\xc4\x83cut._NEWLINE_\xe2\x80\x9d.'